**Sisäasiainministeriö**

**16.5.2014**

**TYÖ- JA ELINKEINOMINISTERIÖN NÄKEMYKSET EHDOTUKSEEN IHMISKAUPAN UHRIEN AUTTAMISTA KOSKEVAN LAINSÄÄDÄNNÖN KEHITTÄMISEKSI**

Yleisiä huomioita

Työ- ja elinkeinoministeriö kannattaa esitysluonnoksen tavoitetta vahvistaa laissa ihmiskaupan uhrin auttamisjärjestelmän asema ja tehtävä. Niin ikään ministeriö tukee tavoitetta luoda ihmiskaupan uhrien tunnistamisesta ja auttamisesta nykyistä ennustettavampi ja läpinäkyvämpi sekä vastuunjaoltaan selkeämpi kokonaisuus, jossa uhreja suojellaan ja uhrien ihmisoikeudet ja yhdenvertainen kohtelu turvataan.

Auttamisjärjestelmään ohjautuminen, ihmiskaupan uhrin tunnistaminen sekä auttamisen aloittaminen ja päättyminen

Työ- ja elinkeinoministeriö katsoo, että ihmiskaupan uhrin tunnistamista sekä auttamisen aloittamista ja päättymistä koskevia säädöksiä tulisi käsitellä johdonmukaisena kokonaisuutena, jonka ensisijaisena tavoitteena tulisi olla uhrien tunnistaminen ja ohjautuminen auttamisjärjestelmään nykyistä tehokkaammin. Ministeriö katsoo, että esitetyssä luonnoksessa korostuu esitutkinta- ja syyttäjäviranomaisten rooli suhteessa tavoitteeseen saattaa uhri avun piiriin matalalla kynnyksellä. Niin ikään uhrin auttaminen ja ihmiskauppaan liittyvä rikosprosessi on esityksessä sidottu yhteen tavalla, joka ei kaikilta osin edistä tavoitetta uhrin aseman ja auttamisen edistämisestä.

Työ- ja elinkeinoministeriö kiinnittää erityistä huomiota siihen, että esityksessä uhrin tunnistaminen on kytketty vahvasti esitutkintaviranomaisen ja syyttäjän harkintaan. Vaikka valmistelun loppuvaiheessa myös auttamisjärjestelmälle varattiin mahdollisuus uhrin tunnistamiseen, on sen rooli yhä alisteinen esitutkinnalle ja syyttämispäätökselle, mikä käytännössä tekee auttamisjärjestelmän mahdollisuudet uhrin tunnistamiseksi liian kapeaksi. Esityksen mukaan auttamisjärjestelmä voi tunnistaa uhrin vain, jos

1) esitutkintaviranomainen tai syyttäjä on päättänyt olla käynnistämättä esitutkintaa Suomessa, mutta on perusteltua syytä katsoa, että auttamisjärjestelmään otettu henkilö on joutunut ihmiskaupan uhriksi ulkomailla;

2) esitutkinnan keskeyttämistä tai päättämistä koskevasta päätöksestä käy ilmi, että henkilön on katsottava joutuneen ihmiskaupan uhriksi, mutta asiaa ei ole voitu toimittaa syyttäjälle käsiteltäväksi, koska asiassa ei voida nostaa syytettä ketään vastaan.

Työ- ja elinkeinoministeriö katsookin, että esityksen valmistelussa olisi tullut nyt tehtyä enemmän kiinnittää huomiota myös muiden viranomaisten, kuten sosiaali-, terveys- ja työsuojeluviranomaisten sekä kansalaisjärjestöjen rooliin ihmiskaupan uhrien tunnistamisessa ja järjestelmään ohjaamisessa.

Lisäksi työ- ja elinkeinoministeriö pitää esitykseen sisältyvää Joutsenon vastaanottokeskuksen ilmoitusvelvollisuutta esitutkintaviranomaiselle ongelmallisena. Säännöksen tavoite ehkäistä ja torjua ihmiskauppaa sekä aloittaa esitutkinta mahdollisesta ihmiskaupparikoksesta ja suojella muita mahdollisia uhreja, on ilman muuta kannatettava ja oikea. Menettelyn vaarana kuitenkin käytännössä olisi, että se voisi johtaa tavoitteen vastaiseen tilanteeseen niin rikostorjunnan, esitutkinnan suorittamisen kuin uhrin auttamisenkin kannalta. Työryhmässä on vahvasti tuotu esille, että osa uhreista ei uskaltaisi turvautua auttamisjärjestelmään, mikäli ilmoitusvelvollisuus toteutuisi nyt esitetyssä muodossa. Tällöin esitys voisi vaarantaa paitsi tiedon saamisen muista mahdollisista uhreista ja ihmiskaupparikoksen jatkumisesta myös toipumisajan tavoitteen uhrin voimaantumiselle sekä oikean tiedon ja neuvonnan jakamiselle ja sisäistämiselle, jotta uhri voi tehdä ilman painetta tehdä päätöksen viranomaisyhteistyöstä. Myös uhrien auttamistyötä tekevät järjestöt ovat vahvasti tuoneet esille, että iImoitusvelvollisuuden käyttöönotto vaikeuttaisi heidän työtään ja mahdollisuuksia olla yhteydessä avoimesti auttamisjärjestelmään heti uhriuden ilmitulon alkuvaiheessa. Tässä yhteydessä työ- ja elinkeinoministeriö haluaa myös nostaa esille kolmannen sektorin merkittävän roolin viranomaispalveluiden täydentäjänä ihmiskaupan uhria autettaessa.

Kotikunnan omaavien uhrien auttaminen

Työ- ja elinkeinoministeriö pitää hyvänä, että esityksessä on nostettu esille myös niiden uhrien auttaminen, joilla on kotikunta Suomessa. Auttamistoimien soveltuminen sekä ilman kotikuntaa oleville että kotikunnan omaaville sekä toimien sisällön kirjaaminen lakiin selkiyttää nykytilannetta ja edistää uhrien auttamista. Niin ikään on hyvä, että auttamisjärjestelmälle on kirjattu tehtäväksi yhteistyö uhrin kotikunnan kanssa. Työryhmässä on kuitenkin noussut selkeästi esille, että nämä toimet eivät kaikilta osin ole riittäviä vastamaan kunnissa vallitsevaan epätietoisuutta ihmiskaupan uhrien ohjauksesta ja neuvonnasta sekä auttamisen järjestämisestä ja sisällöstä. Tällöin on vaarana että uhri jää tarvitsemansa avun ulkopuolelle, jolloin pahimmillaan uhriutuminen voi uusiutua ja/tai jatkua. Työ- ja elinkeinoministeriö toivookin, että työtä tältä osin jatketaan minimissään ohjeistuksen ja neuvonnan edistämiseksi yhteistyössä sosiaali- ja terveysministeriön ja muiden tahojen kanssa. Työ ja elinkeinoministeriö on valmis osaltaan osallistumaan työhön.

Vastuunmäärittämisasetuksen soveltaminen ihmiskaupan uhriin

Työ- ja elinkeinoministeriö kiinnittää huomiota vastuunmäärittämisasetus soveltamisen ihmiskaupan uhriin ja toteaa, että asetus mahdollistaa, ei velvoita, palauttamaan henkilön toiseen EU-maahan turvapaikkahakemuksen käsittelyä varten. Työ- ja elinkeinoministeriö katsoo, että ihmiskaupan uhrin kohdalla auttamisen tulisi olla palauttamiseen nähden ensisijaista, jolloin uhrin ollessa auttamisjärjestelmässä ei palauttamista tulisi vastuuunmäärittämisasetuksen nojalla tehdä.

Ihmiskaupan uhrien lapset ja alaikäiset ihmiskaupan uhrit

Esityksestä ei käy selkeästi ilmi katsottaisiinko ihmiskaupan uhrin alaikäinen lapsi niin ikään uhriksi ja auttamisjärjestelmän piiriin kuuluvaksi. Työ- ja elinkeinoministeriö katsoo, että uhriksi tunnistetun henkilön alaikäisen lapsen tulisi kuulua auttamisjärjestelmän piiriin.

Maahanmuuttojohtaja Kristina Stenman

Neuvotteleva virkamies Sonja Hämäläinen

TIEDOKSI Erityisavustaja Karjalainen/TEM

Ylijohtaja Oivo/TEM